पाएं अपने शहर की ताज़ा ख़बरें और फ्री ई-पेपरडाउनलोड करें
आखिरकार भास्कर को सूत्रों के जरिए मिली जानकारी सही साबित हुई। मंगलवार को PMCH कैंपस में दो बार हुई ताबड़तोड़ फायरिंग और तीन लोगों को गोली मारने जाने वाले बड़े कांड की अकेली वजह सिर्फ एंबुलेंस चलाने को लेकर वर्चस्व की लड़ाई नहीं है। इस कांड में दूसरी बड़ी वजह शराब का अवैध कारोबार है। जिसे चोरी छिपे पूरे कैंपस के अंदर चलाया जा रहा था। शराब के अवैध कारोबार में घायल शोएब का महत्वपूर्ण रोल था। यह बात अब पटना पुलिस की शुरुआती जांच में साबित हो गई है। अब पुलिस यह पता करने में लगी है कि शोएब शराब के कारोबार को किस तरह से और कब से PMCH कैंपस में ऑपरेट कर रहा था? इस गोरखधंधे में कौन लोग उसका साथ दे रहे थे?
बहुत खेल है PMCH के अंदर, प्राइवेट एंबुलेंस चलाने के साथ ही शराब का गोरख धंधा भी बनी वजह
एंबुलेंस चलवाने रुपेश को भेजा जेल, पिता ने बताया बेकसूर
शोएब को गोली मारने के मामले में उसके परिवार के बयान पर 7 नामजद लोगों के खिलाफ पीरबहोर थाना में केस दर्ज हुआ है। इस मामले में दो ऐसे लोगों का नाम शामिल है जो बाप-बेटे हैं। पुलिस ने एंबुलेंस चलवाने वाले रुपेश को गिरफ्तार कर जेल भेज दिया है। अब तलाश इसके बेटे ऋषभ उर्फ लोट्स की है। पुलिस का दावा है कि शोएब पर गोली चलवाने की प्लानिंग में रुपेश और उसके बेटे का नाम सामने है। जबकि, रुपेश के पिता रामवतार प्रसाद का दावा है कि उनका बेटा बेकसूर है। वो घटना से एक दिन पहले सोमवार की रात 9:30 बजे वैष्णो देवी की यात्रा से लौटा ही था। मंगलवार को घटना के वक्त वो घर पर ही था। जहां तक पोते ऋषभ की बात है तो वो पिछले एक साल से चंडीगढ़ में रह रहा है और वहीं काम कर रहा है।
कब्जा जमाना चाहते हैं बिकाउ के दोनों साले
PMCH कैंपस से चलने वाले प्राइवेट एंबुलेंस पर पहले मो. अलाउद्दीन उर्फ बिकाउ का राज चलता था। लेकिन, उसकी हत्या के बाद से उसके दोनों साले फिरोज और परवेज अब अपना कब्जा कैंपस में जमाना चाहते हैं। शोएब भी इनका रिश्तेदार है। इसके उपर दिन में हुए हमले के बाद PMCH में शाम के वक्त गोलीबारी की घटना को बिकाउ के दोनों सालों ने ही अंजाम दिया था, जिसमें आयुष नाम के एंबुलेंस ड्राइवर और एक युवती को गोली लगी थी। इस घटना के बाद से दोनों भाई फरार हैं।
थानेदार रिजवान अहमद के अनुसार इस मामले में भी कुल 7 लोगों के खिलाफ नामजद एफआईआर हुई है। हालांकि, अब तक किसी की गिरफ्तारी नहीं हुई है। दूसरी तरफ गुरुवार को डीएसपी मुख्यालय और टाउन ने मिलकर PMCH में अवैध रूप से खड़े प्राइवेट एंबुलेंस गाड़ियों को बाहर का रास्ता दिखाया और स्पष्ट रूप से उन्हें कैंपस से बाहर रहने की सख्त हिदायत दी गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn